Covid-19-statistieke: Minder as 3 000 nuwe gevalle aangeteken(Argieffoto:Alexas_Fotos/pixabay) Suid-Afrika het sedert Saterdag 2 728 nuwe gevalle van Covid-19 aangeteken, wat die algehele getal gevalle op 609 773 te staan bring. Dít volgens syfers wat Sondagaand deur die departement van gesondheid bekendgemaak is. Net meer as 13 000 mense is sedert Maart in Suid-Afrika oorlede, met 73 pasiënte wat sedert Saterdag weens Covid-19 gesterf het. Die meeste sterftes was in Gauteng (41), gevolg deur KwaZulu-Natal (12), die Oos-Kaap (11) en die Wes-Kaap (8). Suid-Afrika het egter steeds ŉ herstelkoers van 83%, wat beteken dat slegs 90 194 mense tans Covid-19 onder lede het. Dit is soveel soos die algehele getal gevalle in Suid-Afrika teen die einde van Junie. Gauteng het steeds die meeste aktiewe gevalle (30 183), gevolg deur KwaZulu-Natal (22 835) en die Vrystaat (13 735). Limpopo het luidens statistieke die minste aktiewe gevalle, met 1 799 mense wat tans hier siek is, gevolg deur die Oos-Kaap met 1 800 pasiënte.